慈感圭老請贊無量壽像
作者：釋居簡
朝代：宋

paragraphs: 十方取土，曰清泰城。
又曰極樂，與苦濁鄰。
厭苦知樂，不毫忽間。
一念勇往，即念而瞷。
惟憶惟念，匪疾匪遲。
憶而不忘，念茲在茲。
如求亡子，如喪考妣。
如疢需石，如渴需水。
以如是故，曾何遠人。
人人亡羊，入生死輪。
法法惟心，心亦非心。
鄭衛嘈雜，水鳥樹林。
悠悠漸修，頟頟闡提。
同攝罔遺，妙在不疑。
疑則疑城，日劫倍蓰。
東隅既失，桑榆可冀。
粵若二仲，達圓頓機。
路壅般舟，手自剪夷。
池栽芬陁，社結名勝。
一十有八，是修是証。
天台嗣響，的傳自衡。
和者如雲，調高倡宏。
六朝逮今，衣冠緇褐。
愚夫愚婦，爰同此筏。
哂乃二瓠，載沉載浮。
即窒即海，善柳柳州。
見月因摽，執指成咎。
舍有相佛，觀無量壽。